Магілёўцы

Магілёўцы — вёска ў Пружанскім раёне Берасьцейскай вобласьці. Уваходзіць у склад Зеляневіцкага сельсавету. Назва Непадалёк ад вёскі знаходзіцца ўзвышша, на якім выяўленыя масавыя пахаваньні. Мясцовыя насельнікі завуць гэтае месца Магільнікам. Паводле аднае з вэрсіяў, ад яго атрымала назву і вёска. Сярод іншых вэрсіяў паходжаньня назвы — у гонар пасяленцаў, што нібыта прыехалі сюды з-пад Магілёву, або паводле назвы родавага гербу «Магіла» ўладальнікаў гэтых земляў — Быхаўцаў. Апошняя вэрсія мае асаблівы сэнс з-за магчымага словаўтваральнага і этымалягічнага падабенства і спалучэньня з назвамі дзьвюх блізкіх вёскаў — гэта Брантоўцы (некалі маёмасьць памешчыка Брандта) і Зельзін (некалі маёмасьць памешчыка Зельдзіна). Мінуўшчына Сядзіба закладзеная Язэпам Быхаўцам, камэргерам караля Рэчы Паспалітай Станіслава Аўгуста Панятоўскага, у XVIII стагодзьдзі. Унутры барокавага парку знаходзіўся двухпавярховы палац. За расейскім часам — у Лыскаўскай воласьці Ваўкавыскага павету Гарадзенскай губэрні, уласнасьць Быхаўцаў. Па сьмерці Аляксандра Быхаўца ў 1863 годзе ўласьнікам маёнтку стаў ягоны сын Станіслаў, ад якога Магілёўцы перайшлі ў спадчыну ягонаму пляменьніку Казімеру Дзяконскаму. Пасьля Быхаўцаў Магілёўцы перайшлі да Казімера і Стэфаніі Дзяконскіх. Апошнім уласьнікам быў Альбін Дзяконскі. Пасьля прыходу Саветаў у 1939 року Альбін быў арыштаваны і перавезены ў Менск, пасьля чаго ягоны сьлед губляецца. Меркавана ён загінуў там у 1940 року. Родавая капліца Быхаўцаў была зьнішчаная, парк закінуты. Палац у цяперашні час займае псыхіятрычная больніца. Насельніцтва 2010 год — 514 чалавек 1999 год — 697 чалавек Транспарт Аўтамабільныя дарогі Н536 Ярашэвічы — Зіновічы — Магілёўцы і Н564 Магілёўцы — Лібярполь. Турыстычная інфармацыя Палацава-паркавы комплекс Дзяконскіх (XVIII стагодзьдзе) Мэмарыяльная калёна (XVIII—XIX стагодзьдзі) Курганны могільнік пэрыяду раньняга сярэднявечча (XI стагодзьдзе) Асобы Аляксандар Быхавец — шляхціч, адкрывальнік рукапісу па гісторыі ВКЛ Альбін Дзяконскі — польскі паэт, апошні ўласьнік маёнтку ў Магілёўцах Крыніцы Вонкавыя спасылкі Магілёўцы , Radzima.org Магілёўцы (рас.) на Глёбус Беларусі